Ministerul ungar al afacerilor externe l-a convocat pe ambasadorul american pentru a protesta față de declarațiile pe care le-a făcut președintele SUA, Joe Biden, cum că premierul ungar Viktor Orban ar încerca să instaureze dictatura, a anunțat ministrul Peter Szijjarto, marți, într-un briefing de presă, potrivit Reuters.
Viktor Orban și-a exprimat fățiș susținerea pentru Donald Trump la alegerile prezidențiale din SUA, iar recent s-a întâlnit cu candidatul republican la reședința sa din Palm Beach, Florida. În plus, guvernul de la Budapesta a avut constant divergențe cu administrația Biden, inclusiv din cauza relațiilor apropiate pe care le are Ungaria cu Rusia.
Prim-ministrul Ungariei l-a descris pe Donald Trump drept singurul care candidat la președinția SUA care ar putea să pună capăt războiului din Ucraina.
După întâlnirea dintre Viktor Orban și Donald Trump, Joe Biden a spus despre premierul ungar că "a declarat categoric că nu crede că democrația funcționează și că vrea dictatură".
Ministrul ungar al afacerilor externe susține că afirmația președintelui american este o minciună și "o insultă foarte gravă".
"Acest mod de a gândi al președintelui și al administrației democrate este o povară grea pentru relația noastră bilaterală", a declarat Peter Szijjarto, răspunzând la întrebările puse de reporterii prezenți la conferința pe care a susținut-o marți.